La Targul Bursier puteti afla cate actiuni aveti, cat valoreaza si cum le puteti vinde

Targul Bursier de Investitii – 2008 isi va deschide portile vineri 6 iunie, ora 10.00, la World Trade Center Bucuresti. Vizitatorii vor fi intampinati de catre Bursa de Valori Bucuresti, Depozitarul Central, Asociatia Brokerilor, societati de servicii de investitii financiare, societati listate la bursa si presa de specialitate.

Vizitatorii vor fi familiarizati de catre brokeri cu serviciile de investitii pe piata de capital oferite si vor afla cum pot tranzactiona „online”. Vor avea posibilitatea de a compara platformele de tranzactionare si de a vedea cum se realizeaza tranzactiile in timp real, in Romania si pe alte piete internationale. Vor putea negocia comisionul de tranzactionare si contracta servicii de consultanta financiara. Vor afla care sunt instrumentele financiare cele mai potrivite fiecarui profil de investitor.

De la reprezentantii companiilor listate prezente la Targ vizitatorii se vor putea informa asupra rezultatelor financiare, asupra perspectivelor acestora privind planurile de dezvoltare si politica de dividende in relatia cu actionarii. Cei prezenti vor avea ocazia de a afla raspunsuri la intrebarile lor despre clienti si furnizori sau partenerii de afaceri ai emitentilor.

Depozitarul Central impreuna cu Bursa de Valori Bucuresti vor descrie pentru vizitatori modul de a accesa direct pietele europene, pentru a achizitiona actiuni ale companiilor straine direct de la Bucuresti.

Tot la Targ cei prezenti vor putea afla daca se numara printre cei 9 milioane de romani care au primit actiuni la societatile de investitii financiare (SIF). Orice persoana care a subscris in 1996 cuponul de privatizare, in cadrul Programului de Privatizare in Masa (PPM), la orice societate, detine si un numar de actiuni la SIF (societati de investitii finaniare), cunoscute sub denumirea de "actiuni reziduale".  Pe baza actului de identitate, oricine va putea solicita un extras de cont la Depozitarul Central, prezent la Targ, pentru a afla pe loc daca detine actiuni la un SIF, iar in caz afirmativ va putea evalua si valorifica actiunile respective, prin intermediul uneia dintre societatile de brokeraj expozante.

Targul Bursier de Investitii se va desfasura in perioada 6-7 iunie 2008, la World Trade Center, Bucuresti. 

Intrarea este libera.  

Programul seminariilor si prezentarilor care vor avea loc in cele doua zile, precum si alte detalii privind Targul Bursier de Investitii sunt disponibile la adresa www.asociatiabrokerilor.ro sau http://www.asociatiabrokerilor.ro/targ_bursier_2008/
